የኮሮናቫይረስ ወረርሽኝ የላልይበላ አብያተ ክርስቲያናት ጥገናን ማስተጓጎሉ እንዳሳሰባቸው አስተዳዳሪው ገለጹ፡፡
የቅዱስ ላልይበላ አብያተ ክርስቲያናት ጥገና ሳይንቲፊክ ኮሚቴ ደግሞ አብዛኞቹ የጥገና ጥናቶች መጠናቀቃቸውን በመግለጽ የኢትዮጵያና የፈረንሳይ መንግሥታት በከፍተኛ ትኩረት የሚሠሩት መሆኑን በመግለጽ በወረርሽኙ ምክንያት ለጊዜው ወደ ጥገና አለመገባቱን አስታውቋል፡፡የቅዱስ ላልይበላ አብያተ ክርስቲያናት በሰው ሠራሽ እና ተፈጥሯዊ ችግሮች ምክንያት ለመፍረስ አደጋ ተጋርጦባቸው የዚህን ትውልድ እገዛ መጠየቅ ከጀመሩ ዓመታት ተቆጥረዋል፡፡ ለችግሩ መፍትሔ ለማግኘት የፈረንሳይ መንግሥት ቃል በገባው መሠረት ከባለፈው ጥር ጀምሮ በኢትዮጵያና ፈረንሳይ ባለሙያዎች ጥናት ተካሄዷል፡፡ ይህ ጅምር ለቅርስ ጥገና ጥሪው ምላሺ ጅማሮ እንደሆነ በማመን ከፍተኛ ጥሪ ሲያደርግ የነበረው ሕዝብ መረጋጋት ጀምሯል፡፡ ይሁን እንጂ የቅርስ ጥገናው ከጥናት አላለፈም፤ ምክንያት የተባለው ደግሞ ባለሙያዎች በኮሮናቫይረስ ወረርሽኝ ስጋት ወደሀገራቸው መሄዳቸው ነው፡፡በኢትዮጵያ ኦርቶዶክስ ተዋህዶ ቤተ ክርስቲያን የሰሜን ወሎ ዞንና የኦሮሞ ብሔረሰብ አስተዳደር አህጉረ ስብከት ሊቀ ጳጳስ አቡነ ኤርሚያስ ጠቅላይ ሚኒስትር ዐብይ አሕመድ (ዶክተር) ባደረጉት ጥረት የፈረንሳይ ባለሙያዎች የአለቱን ፀባይ፣ የቅርሱን ጉዳት መጠን፣ የቅርሱን ችግር ያባባሰው መጠለያ ጣሪያውና የጥገና ሂደቱ ምን መምሰል እንደሚገባው ጥናት ማድረጋቸውን ተናግረዋል፡፡‘‘ጥገናው በመዘግቱ ቅርሱ ለበለጠ ችግር እየተዳረገ ነው’’ ያሉት አቡነ ኤርሚያስ የታመሙት ያልይበላ ውቅር አብያተ ክርስቲያናት ወደሕክምና መቼ እንደሚገቡ የሚያውቁት ነገር እንደሌለ ተናግረዋል፡፡ሰው ሠራሽ እና ተፈጥሯዊ ችግሮች እንደቀጠሉ በመሆናቸው ለቅርሱ የሚደረገው ጥገና እና ትኩረት በኮሮናቫይረስ ወረርሽኝ ምክንያት እንዳይቀንስ ስጋት እንዳላቸውም ተናግረዋል፡፡የቅዱስ ላልይበላ አብያተ ክርስቲያናት አስተዳዳሪ አባ ጽጌሥላሴ መዝገቡ ደግሞ ከ10 ዓመታት በፊት ለአራት ቤተ መቅደሶች ‘‘ለ5 ዓመታት ቅርሱን ከጉዳት ይታደጋል’’ ተብሎ የተሠራው መጠለያ አሁን ላይ ቅርሶቹን 50 በመቶ ወይም ሙሉ በሙሉ የማጥፋት ስጋት መደቀኑን አስታውቀዋል፡፡ቅርሶችን ለመታደግ በ1 ነጥብ 5 ሚሊዮን ዩሮ (ከ58 ሚሊዮን ብር በላይ) በጀት በኢትዮጵያና በፈረንሳይ ባለሙያዎች ሲደረግ የነበረው ጥናት ቢጠናቀቅም በኮሮናቫይረሱ ምክንያት ጥገና ባለመጀመሩ የቅርሶቹን ሁኔታ አሳሳቢነት እየጨመረው መሄዱን ተናግረዋል፡፡‘‘በቂ ጥናት መደረጉ የቅርሱን ኅልውና ዳግም ለመመለስ የሚያስችል ዕድል ሊኖረው ቢችልም ወደጥገና ሥራ አለመግባቱ የበለጠ ቅርሱን ይጎዳዋል’’ ብለዋል አባ ጽጌሥላሴ፡፡አብመድ ያነጋገራቸው የላልይበላ ከተማ ነዋሪዎች ደግሞ ‘‘የጥገና ሂደቱ ለፈረንሳይ ባለሙያዎች አደራ በመተው ሕዝቡ ሲያደርግ የነበረውን ጥረት አቋርጧል’’ ብለዋል፡፡ ሌሎች አማራጮችን ባለማመላከት ቅርሱ ለከፋ ችግር እንዳይጋለጥ በቂ የኮሮናቫይረስ መከላከል ሂደቶችን በመጠቀም ቅርሱን በአፋጣኝ ወደመጠገን እንዲገባም ጠይቀዋል፡፡